

Αρκαλοχώρι, 06/ 02 /2025

Προς: ΜΜΕ

**ΔΕΛΤΙΟ ΤΥΠΟΥ**

**14-17 Μαρτίου οι δωρεάν στειρώσεις στο Δήμο Μινώα Πεδιάδας- Κάλεσμα στους δημότες να υποβάλλουν την αίτηση τους ώστε να κριθούν δικαιούχοι του voucher**

"Κλείδωσαν" οι ημερομηνίες των δωρεάν στειρώσεων στο Δήμο Μινώα Πεδιάδας. Πιο συγκεκριμένα από τις **14-17 Μαρτίου 2025**, σε πιστοποιημένο χώρο που θα ανακοινωθεί το επόμενο διάστημα, οι κτηνίατροι που θα βρεθούν στο Δήμο αποκλειστικά για αυτό το σκοπό, θα προχωρούν σε **δωρεάν,** **μαζικές** στειρώσεις ζώων, συνδράμοντας την προσπάθεια του Δήμου για τη **μείωση των ανεξέλεγκτων γεννήσεων και τη διασφάλιση της ευζωίας των ζώων.** Όσοι πολίτες διαμένουν εντός των διοικητικών ορίων του Δήμου Μινώα Πεδιάδας και ανήκουν στις παρακάτω **ευαίσθητες και ευπαθείς κοινωνικές ομάδες:**

**☑️Άτομα με αναπηρία**

**☑️Πολύτεκνοι**

**☑️Τρίτεκνοι**

**☑️Μονογονεϊκές οικογένειες**

**☑️Άνεργοι**

**☑️Φοιτητές**

**☑️Διαβιούντες με το ελάχιστο εγγυημένο εισόδημα**

**☑️Κτηνοτρόφοι-ιδιοκτήτες ποιμνίων,**

καλούνται μέχρι τις **10 Μαρτίου** να έχουν υποβάλει την **αίτηση** τους ώστε να κριθούν **δικαιούχοι του voucher στείρωσης**. Για όλες τις λεπτομέρειες, τα δικαιολογητικά που χρειάζονται και για όποιες επιπλέον πληροφορίες χρειάζονται, οι ενδιαφερόμενοι μπορούν να επικοινωνούν στα εξής τηλέφωνα:

**-Γιαλιαδάκης Κων/νος: 2891340334 e-mail: gialiadakis@minoapediadas.gr**

**-Δαγκωνάκη Αμαλία: 2891340319 e-mail: adagonaki@minoapediadas.gr**

Ο Δήμος Μινώα Πεδιάδας ξεκινάει τη συγκεκριμένη, πολύ σημαντική προσπάθεια μείωσης του πληθυσμού των αδέσποτων σκύλων σε συνεργασία με τη φιλοζωική ZERO STRAY PAWJECT ενώ για το θέμα πραγματοποιήθηκε άλλη μία συνάντηση μεταξύ του Δημάρχου Μινώα Πεδιάδας Βασίλη Κεγκέρογλου, του Γενικού Γραμματέα του Δήμου Νίκου Μπελενιώτη, του Συμβούλου Εφαρμογής Προγράμματος της ΜΚΟ Zero Stray Pawject Hλία Μπαγιουρούκη, του Προϊσταμένου και της υπαλλήλου του Αυτοτελούς Τμήματος Τοπικής Οικονομικής Ανάπτυξης Κωστή Γιαλιαδάκη και Αμαλίας Δαγκωνάκη, με την παρουσία των μελών της Επιτροπής Παρακολούθησης του Επιχειρησιακού Προγράμματος Διαχείρισης Αδέσποτων Ζώων Συντροφιάς και πρόληψης δημιουργίας νέων.

Όπως ανέφερε χαρακτηριστικά ο Δήμαρχος Μινώα Πεδιάδας Βασίλης Κεγκέρογλου:

«Οι άξονες στους οποίους πρέπει να κινηθούμε για την αντιμετώπιση αυτού του σοβαρού ζητήματος είναι δύο. Η **πρόληψη** και **η διαχείριση** του προβλήματος. Σε αυτό το πλαίσιο **ενώνουμε τις δυνάμεις μας** για τον καλύτερο δυνατό συντονισμό σε ότι αφορά τη διαχείριση των αδέσποτων ζώων στοχεύοντας στην ουσιαστική αλλαγή της εικόνας που παρουσιάζει σήμερα ο Δήμος μας. Οι δράσεις που προγραμματίζουμε είναι μία **μοναδική ευκαιρία** να κάνουμε μαζικές, δωρεάν στειρώσεις με ένα πολύ χαμηλό κόστος για το Δήμο, **χωρίς οικονομική επιβάρυνση** για τους **δημότες** μας. Ζητάω από τους συμπολίτες μας να **εκδηλώσουν ενδιαφέρον** και να κάνουμε άμεσα αντίστοιχη, δεύτερη και τρίτη δράση ώστε κάποια στιγμή να μην έχουμε κανένα αδέσποτο στο Δήμο. Όσο ουτοπικό κι αν μοιάζει τώρα, πρέπει να πιστέψουμε ότι αυτό μπορεί να γίνει και οι **δωρεάν στειρώσεις** θα μας βοηθήσουν προς αυτή τη κατεύθυνση. Υπάρχουν τέτοια παραδείγματα δήμων που ακολούθησαν το πρόγραμμα, όπως π.χ. ο Δήμος Αίγινας που σήμερα δεν έχει κανένα αδέσποτο, αφού προχώρησε στις δράσεις που προγραμματίζουμε κι εμείς. **Πρέπει όλοι να βάλουμε το λιθαράκι μας λοιπόν για να αλλάξει αυτή η συνθήκη. Είναι στο χέρι μας, μπορούμε να το καταφέρουμε**!»